Quoniam facta præcedentia per litterarum adnotationem cognovimus, placuit et nobis scribendo posteris relinquere, ut inviolabile in æternum permaneat, quod Joffredus Bellimontis Dominus cum Gertrude uxore sua, pro salute animarum suarum, sancto Petro, et Abbati Gyrardo et Monachis Besuensibus villam quandam, quæ vocatur sanctus Sequanus in Baascha, sicut ipsi eam libere tenebant, concesserunt; laudante Hugone filio, et nepote Joffredo, agnomine Martello, omnibusque qui hoc donum in postremo perturbare videbantur. § Contigit autem instigante diabolo, ut successor Martellus post mortem prædictorum antecessorum suorum, violare non erubesceret, quod prius laudaverat, videlicet ut justiciam et latrocinium in prædicta villa clamaret. Postea vero animante Domino qui Ecclesiam suam elemosynis fidelium privari non patitur, et Donno Girardo Abbate hoc ei ammonente, ad seipsum reversus, devotus Capitulum fratrum adiit, fraternitatem accepit, et pro requie animæ suæ, et antecessorum suorum, gratis quicquid in villa clamabat, vel quæcumque habebat, libere concessit, excepto manso Odilonis, et fratris ejus Galonis, servorum suorum. Sig. Girardi Abb. Sig. Lebaldi. Sig. Ricardi Monachi: de Militibus, Martelli, Welfonis, Elluini, Haimonis filii Vindrici, Savarini, Odilonis, Wiberti. De familia sancti Petri, Sig. Otberti cocci. Signum Widonis. S. Humberti Divitis, Humberti Salomonis. § Arbitramur rectum fore fidelium memoriæ tradere census Ecclesiæ, ne quando per incuriam nostram a pravis hominibus minuantur. Ideoque assignamus hic quendam Militem, Haymonem nomine, filium videlicet Galonis de Viler, clamantem in atrio S. Martini de Montusca justiciam, et latrocinium. Nam ob hujuscemodi causam prædam abduxit, et alia multa mala Ecclesiæ Besuensi irrogavit. Cui, cum in hac pertinacia diu permaneret, placitum terminavit Abbas Girardus in eadem villa. Convenerunt igitur utrique die terminato, consultus a matre quæ secum placitatura venerat, et a reliquis amicis suis, querimoniam quam super familiam Monachorum nostrorum ibi degencium faciebat, in pace Abbati proclamavit: insuper de duobus hominibus, quos Monachus foris atrium habitare faceret. Ita tamen ut si aliquod scelus a suis vel ab aliis hominibus illuc committeretur, isdem ad Abbatem Besuensem clamationem faceret, et pro ullo patatro scelere, si etiam homicidium aut adulterium esset, quorum lex major esse dinoscitur aliis sceleribus, ultra quinos solidos lege rectitudinis inde quippiam haberet.